**Ministru kabineta noteikumu projekta** “**Grozījums Ministru kabineta 2009. gada 14. jūlija noteikumos Nr. 773 “Noteikumi par darbības programmas “Infrastruktūra un pakalpojumi” papildinājuma 3.4.1.5.2. apakšaktivitāti “Hidrotehnisko būvju rekonstrukcija plūdu draudu risku novēršanai un samazināšanai””” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta (turpmāk – MK) noteikumu projektu “Grozījums Ministru kabineta 2009. gada 14. jūlija noteikumos Nr.773 “Noteikumi par darbības programmas “Infrastruktūra un pakalpojumi” papildinājuma 3.4.1.5.2. apakšaktivitāti “Hidrotehnisko būvju rekonstrukcija plūdu draudu risku novēršanai un samazināšanai”””(turpmāk – noteikumu projekts) Vides aizsardzības un reģionālās attīstības ministrija (turpmāk – VARAM) izstrādājusi saskaņā ar Eiropas Savienības struktūrfondu un Kohēzijas fonda vadības likuma 18. panta 10. punktu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2013. gadā tika uzsākta darbības programmas “Infrastruktūra un pakalpojumi” 3.4.1.5.2.apakšaktivitātes “Hidrotehnisko būvju rekonstrukcija plūdu draudu risku novēršanai un samazināšanai” (turpmāk – 3.4.1.5.2.apakšaktivitāte) trešās projektu iesniegumu atlases kārtas ietvaros apstiprinātā projekta “Lubāna ezera hidrotehnisko būvju kompleksa aizsargspēju palielināšana pieguļošo teritoriju aizsardzībai pret plūdu draudiem – 1.kārta Dienvidaustrumu dambja rekonstrukcija” īstenošana. Projekta īstenošanai piešķirtais Eiropas Reģionālās attīstības fonda (turpmāk – ERAF) finansējums – 1 898 021,54 *euro* apmērā.  Kā projekta īstenošanas termiņš tika noteikts 2015. gada 30. maijs, kas atbilst Ministru kabineta 2009. gada 14. jūlija noteikumos Nr.773 “Noteikumi par darbības programmas “Infrastruktūra un pakalpojumi” papildinājuma 3.4.1.5.2. apakšaktivitāti “Hidrotehnisko būvju rekonstrukcija plūdu draudu risku novēršanai un samazināšanai”” (turpmāk – MK noteikumi Nr. 773) noteiktajam maksimālajam trešās projektu iesniegumu atlases kārtas projektu ieviešanas termiņam.  Centrālā finanšu un līgumu aģentūra kā 3.4.1.5.2. apakšaktivitātes sadarbības iestāde 2015. gada 17. aprīlī saņēma projekta finansējuma saņēmēja – Zemkopības ministrijas vēstuli, kurā lūgts pagarināt projekta īstenošanas termiņu līdz 2015. gada 31. augustam. Projekta īstenotājs kā argumentus cita starpā ir nosaucis iepriekš neparedzamu aizkavēšanos ar tehniskā projekta izstrādi, papildu būvapjoma konstatēšanu, kā arī ierobežojumus smagās tehnikas pārvietošanai pavasara būvdarbu sezonas laikā.  Izvērtējot situāciju, VARAM secināja, ka projekta īstenošanas termiņa pagarināšana nevar tikt veikta Ministru kabineta 2007. gada 26. jūnija noteikumu Nr. 419 „Kārtība, kādā Eiropas Savienības struktūrfondu un Kohēzijas fonda vadībā iesaistītās institūcijas nodrošina plānošanas dokumentu sagatavošanu un šo fondu ieviešanu” 25.3 punkta otrā teikuma noteiktajā termiņā, t. i., līdz aktivitātes īstenošanas nosacījumos noteiktajam termiņam, jo jau šobrīd projekta īstenošanai noteikts spēkā esošajā normatīvajā regulējumā pieļaujamais maksimālais izpildes termiņš. Līdz ar to vienīgais risinājums ir veikt grozījumus MK noteikumu Nr.773 38.2.1 apakšpunktā – pagarinot trešās projektu iesniegumu atlases kārtas īstenošanas termiņu līdz 2015. gada 15. septembrim (termiņš noteikts ar nelielu laika rezervi projekta noslēguma dokumentācijas sagatavošanai), lai pēc tam veiktu attiecīgus grozījumus vienošanās par projekta īstenošanu.  Šāda grozījuma pamatā ir vairāki aspekti:   * **projektu nebeidzot, tiktu radīta negatīva ietekme uz valsts budžetu 1 898 021,54 *euro* apmērā** (projekta ERAF finansējums), jo finanšu korekcija projekta laušanas gadījumā ir 100% apmērā no projekta attiecināmajām izmaksām. 3.4.1.5.2.apakšaktivitātē projektos visas attiecināmās izmaksas pilnā apmērā sedz no ERAF; * **projekta īstenošana uzskatāma par sevišķi nozīmīgu civilās aizsardzības jomā**, par ko liecina Ministru kabinetā pieņemtie lēmumi attiecībā uz finansējuma piešķiršanu šī projekta īstenošanai, lai tādējādi novērstu nacionāla mēroga plūdu iestāšanos nelabvēlīgu apstākļu sakritības rezultātā. Ministru prezidenta V. Dombrovska 2012. gada 9. jūlija sasauktajā Krīzes vadības padomes ārkārtas sēdē Zemkopības ministrija iesniedza informatīvo ziņojumu, kurā norādīts, ka dambis ir kritiskā stāvoklī un ir jāveic ārkārtas darbi. Savukārt Ministru kabinetā lēmums par finansējuma piešķiršanu 3.4.1.5.2. apakšaktivitātei, lai varētu īstenot Lubāna ezera hidrotehnisko būvju pārbūves projektu, skatīts divas reizes – 2012. gada 7. augustā (MK noteikumi Nr.547) un 2013. gada 9. jūlijā (MK noteikumi Nr.392); * **aizkavēšanās darbu īstenošanā radušies iepriekš neparedzamu apstākļu dēļ**, kad vietējas nozīmes ceļiem tika noteikts transportlīdzekļu maksimālas masas ierobežojums, liedzot piekļūt būvobjektam ar smago tehniku. Ierobežojums tika noteikts, ņemot vērā meteoroloģiskos apstākļus reģionā (palielināts nokrišņu daudzums, kušanas ūdeņu pieplūde). **Apstākļi iestājušies no finansējuma saņēmēja neatkarīgu iemeslu dēļ**, kas būtiski ietekmēja projekta īstenošanas termiņu; * uz šo brīdi projektā jau ir paveikts ievērojams darba apjoms – ir pabeigta dambja ķermeņa atjaunošana, kā arī ir pabeigti nogāžu noblietēšanas darbi. Visā rekonstruējamā dambja garumā ir atjaunota ceļa virsmas pamatne.   No kopumā pieciem 3.4.1.5.2. apakšaktivitātē apstiprinātajiem projektiem šis ir vienīgais fiziski nepabeigtais projekts, tāpēc 3.4.1.5.2. apakšaktivitātes īstenošana kopumā ir vērtējama pozitīvi gan no fiziskā progresa, gan no ERAF finansējuma apguves viedokļa.  Pamatojoties uz iepriekš minēto, VARAM ierosina veikt grozījumus MK noteikumos Nr.773, pagarinot tr**ešās projektu iesniegumu atlases kārtas īstenošanas termiņu līdz 2015. gada 15. septembrim,** kas ir nepieciešams, lai nodrošinātu sekmīgu projekta “Lubāna ezera hidrotehnisko būvju kompleksa aizsargspēju palielināšana pieguļošo teritoriju aizsardzībai pret plūdu draudiem – 1.kārta Dienvidaustrumu dambja rekonstrukcija” pabeigšanu, t.sk., sekmīgu projekta īstenošanai pieejamā ERAF finansējuma 1 898 021,54 *euro* apmērā apguvi. |
| 3. | Projekta izstrādē iesaistītās institūcijas | Noteikumu projekta izstrādē izmantota Zemkopības ministrijas un Centrālās un finanšu līgumu aģentūras sniegtā informācija |
| 4. | Cita informācija | Sabiedrības līdzdalība noteikumu projekta izstrādē netika nodrošināta, jo noteikumu projekts nemaina pastāvošo tiesisko regulējumu pēc būtības. |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē | Sabiedrības mērķgrupas neietekmē, jo projekts nemaina pastāvošo tiesisko regulējumu pēc būtības. Ierosinātais grozījums ir labvēlīgs projekta īstenotājam. |
| 2. | Tiesiskā regulējuma ietekme uz tautsaimniecību un administratīvo slogu | Sabiedrības grupām un institūcijām projekta tiesiskais regulējums nemaina tiesības un pienākumus, jo projekta īstenotājam nerada papildu pienākumus, salīdzinot to ar standarta procedūru projektu īstenošanas termiņa pagarināšanai. |
| 3. | Administratīvo izmaksu monetārs novērtējums | Projekts šo jomu neskar, jo projekta īstenotājam nerada papildu administratīvās izmaksas, salīdzinot to ar administratīvajām izmaksām (dokumentu sagatavošana, nosūtīšana u.c.), kas rodas, veicot standarta procedūru projektu īstenošanas termiņa pagarināšanai. |
| 4. | Cita informācija | Nav |

*Anotācijas III. sadaļa – projekts šo jomu neskar, jo nerada finansiālu ietekmi uz valsts vai pašvaldību budžetu.*

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Nav attiecināms |
| 2. | Atbildīgā institūcija | Vides aizsardzības un reģionālās attīstības ministrija |
| 3. | Cita informācija | Nav |

*Anotācijas V. – VI. sadaļa – projekts šīs jomas neskar.*

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Projekta apstiprināšana ļaus CFLA un finansējuma saņēmējam veikt grozījumus vienošanās par projekta īstenošanu, pagarinot tā izpildes termiņu. |
| 2. | Projekta izpildes ietekme uz pārvaldes funkcijām un institucionālo struktūru | Nav attiecināms |
| 3. | Cita informācija | Nav |

Iesniedzējs:

vides aizsardzības un

reģionālās attīstības ministrs K. Gerhards

Vizē:

Valsts sekretāra p. i.,

Administrācijas vadītāja E. Turka

18.05.2015. 16:53

1033

Austra Auziņa, 66016701

VARAM Investīciju politikas departamenta

Programmu vadības nodaļas vecākā eksperte

[austra.auzina@varam.gov.lv](mailto:austra.auzina@varam.gov.lv)

Dana Heiberga, 66016759

VARAM Investīciju politikas departamenta

Programmu vadības nodaļas vadītāja

[dana.heiberga@varam.gov.lv](mailto:dana.heiberga@varam.gov.lv)